Stadig flere trenger gjeldshjelp fra det offentlige. Regjeringen vil ha kreditt på timeplanen i grunnskolen.

Til tross for at gjeldskrisa er over og økonomien går godt, var det nær 3300 personer som fikk offentlig gjeldsordning i fjor. Det er 25 prosent flere enn året før.

– Særlig bekymringsfullt er det at det er så unge mennesker som sliter med å håndtere gjeldsproblematikken sin, sier statssekretær Kirsti Bergstø (SV) i Barne-, likestillings- og inkluderingsdepartementet.

Rammer familier

Bygdøy utenfor Oslo er ett av stedene hvor flere boliger er blitt tvangssolgt den siste tiden, forteller Marielle Hattrem i advokatfirmaet Aaserød. Ofte er det småbarnsfamilier som ikke klarer å betjene gjelda.

– Det er veldig inngripende. Det er selvfølgelig noe av det verste de kan oppleve, sier Hattrem.

BEKYMRET: Statssekretær Kirsti Bergstø. (Foto: TV 2)

Stort kjøpepress

Regjeringen er overrasket over den store økningen av folk som ikke klarer gjeldsforpliktelsene sine. Nå vil barne- og likestillings-departementet sette kreditt på timeplanen i grunnskolen.

– Det er enda viktigere i skolene nå fordi ungdom er en målgruppe for særlig aggressiv markedsføring og stort kjøpepress, sier Kirsti Bergstø. Det er selvfølgelig noe av det verste de kan oppleve

Klarer ikke regningen: Flere hundre fattige må klare seg uten strøm i vinterkulda

Ønsker strengere regler

Forbrukerrådet mener imidlertid det er feil fremgangsmåte og vil ta altfor lang tid. Forbrukerrådet vil stille strengere krav til kredittselskapene og gjøre det vanskeligere å gi forbrukslån til dem som ikke har råd til det.

– Dersom en ser på lovene og reglene for det, trenger det ikke å ta lang tid. Innen ett år vil det være naturlig å se resultater av det, sier Jorge Jensen i Forbrukerrådet.